Pia Olsen Dyhr (SF), 2009-11-20:
I dag kan hvem som helst åbne en tatovørforretning og sprøjte hvad som helst ind under huden på folk.
Der er ingen lovkrav på området og ingen myndighed, der tjekker, hvad der foregår.
Det kan simpelt hen ikke være rigtigt.
Hos Dansk Tatovør Laug vurderer man, at op mod hver tredje dansker har en eller anden form for tatovering, og jeg skal indrømme, at jeg ingen har.
Det er derfor helt absurd, at der i dag ingen regulering er på det her område.
Det er måske derfor, jeg ikke har nogen.
Tatoveringer bliver mere og mere udbredte, og det vil sige, at flere og flere mennesker kommer i berøring med de her stoffer.
I dag kan man risikere, at farverne, der bruges til tatoveringer, indeholder samme ingredienser som autolak og printerblæk, som det tidligere er nævnt fra talerstolen.
Den almindelige forbruger er altså prisgivet og uden en chance for at styre uden om de farlige farvestoffer.
Ifølge en af Danmarks førende hudspecialister, overlæge Jørgen Serup på Bispebjerg Hospital, har et stigende antal danskere alvorlige komplikationer i forbindelse med deres tatoveringer.
Farverne vandrer rundt i kroppen på folk, og der ophobes farvepigmenter i de tatoveredes lymfekirtler, der måske kan betyde en øget risiko for kræft.
Set i lyset af at Kræftens Bekæmpelse i går fremlagde tal, der viser, at vi i fremtiden vil se en stigning i kræfttilfælde – de forudser faktisk 23 pct. flere tilfælde i 2020 – mener jeg, at det må være en advarsel til os alle om at sikre den bedst mulige forebyggelse, også når det gælder farvestoffer i tatoveringer.
Allerede i 2002 kom Miljøstyrelsen med en undersøgelse, der slog fast, at der er god grund til at kontrollere, hvad det er, der sprøjtes ind under huden på folk.
Undersøgelsen viste, at visse farvepigmenter brugt ved tatoveringer netop medfører kræft.
Her taler jeg om brugen af de farvepigmenter, som bruges i autolak og printerblæk, men også om tungmetaller, såsom kviksølv, krom, kadmium og kobolt, som vi har forbudt i bl.a. fødevarer.
Det er stoffer, der giver farven rød, grøn, gul og blå og er meget brugt af tatovørerhvervet.
De bliver reguleret hårdt i Danmark, men tatovørerne bruger dem stadig væk, og vi er nødt til at gøre noget på området.
Nu står vi 7 år efter den her undersøgelse fra Miljøstyrelsen, og der er stadig væk ikke sket noget fra regeringens side.
Regeringen har siddet på hænderne og har fralagt sig ansvaret, når det gælder folks vaner på skønhedsområdet.
Vi ønsker, at vi får styr på området og sikrer forbrugerne langt bedre end i dag.
Derfor skal vi stille krav både til tatovørerne og til de kemikalier, der skal være i farverne, for ellers bliver det aldrig anderledes.
SF foreslår derfor, i lighed med det forslag til vedtagelse, som er lagt frem, at tatovørerne i fremtiden skal være autoriserede, og at uddannelsen bl.a. skal indeholde krav til hygiejne.
Derudover synes jeg, at det ville være oplagt, at man i Miljøministeriet i processen frem til at få lavet det her lovforslag sammensætter et udvalg bestående af Forbrugerrådet, Videnscenter for Allergi og tatovørerne selv for at finde frem til, hvilke kriterier der er mest holdbare i branchen i forhold til, hvilke kemikalier der må være i den farve, man bruger til tatoveringer.
Vi forestiller os, når vi snakker om en godkendelsesordning, en form for uddannelsesforløb a la et grundkursus på 6 uger afholdt af branchens erhvervsorganisation, og at Sundhedsstyrelsen efterfølgende autoriserer tatovørerne.
Tatoveringer er kommet for at blive.
SF har ikke tænkt sig at forbyde dem, men vi vil også gerne sikre, at den tredjedel af danskerne, der vælger at få en tatovering, ikke får kræft i fremtiden grundet dårlige farvestoffer eller får problematiske sår grundet dårlig rådgivning om sårpleje eller for den sags skyld advares imod diverse smittemuligheder såsom leverbetændelse ved brug af urene nåle.
I SF ønsker vi, at Danmark skal være et foregangsland på det her område, og vi vil derfor gerne vise vejen, så resten af EU kan følge trop efterfølgende.